Publication: Magyar Közlöny
Issue: MK-2001-21 (Year: 2001, Number: 21)
Era: 1990-2004
Section: Az elsősegélynyújtó helyekre a 2/1998. (I. 16.) MüM rendelet szerinti elsősegélyjelekkel kell felhívni a figyelmet.
Paragraph Index: 145

6. Szellőztetés 6.1. Minden nyitott bányatérséget megfelelően szellőztetni kell. Megfelelő biztonsági tartalék mellett folyamatos szellőztetéssel kell biztosítani — a légzésre alkalmas, egészséget nem veszélyeztető bányalevegőt, — a robbanásveszélynek és a belélegezhető porok károsító hatásának a megelőzését, — a munkaidő alatt a munkafeltételeknek megfelelő klímát, figyelemmel az alkalmazott munkamódszerekre és a munkavállalók fizikai igénybevételére. 6.2. Ha a 7.1. pontban megfogalmazott követelmények természetes szellőztetéssel nem teljesíthetőek, akkor a főszellőztetést egy vagy több szellőztető berendezéssel kell megoldani. Gondoskodni kell arról, hogy a szellőztetés stabil és folyamatos legyen. A főszellőztető által létrehozott depressziót folyamatosan ellenőrizni kell, és a depresszió csökkenésére már a főszellőztető váratlan leállását megelőzően önműködő riasztóval fel kell hívni a figyelmet. 6.3. A szellőztetés jellemzőit rendszeresen mérni kell, és a mért adatokat fel kell jegyezni. El kell készíteni a szellőztetés lényeges elemeit feltüntető szellőztetési tervet, amelyet rendszeresen, a mindenkori állapotnak megfelelően ki kell egészíteni, és a bányaüzemben hozzáférhető helyen kell tartani.

Source: https://magyarkozlony.hu/hivatalos-lapok/26d052a1e029e9a132102402c41ded6061c4ffb5/dokumentumok/8584af439b2e8019321b44a64669f868ea077c1d/letoltes